På Kjul strand øst for Hirtshals er flere sommerhuse faretruende tæt på at styrte i Vesterhavet.

Sommerhuset på Peter Hermansensvej nr. 35 ved Kjul Strand står med soklen ude over klitkanten, og det er formentlig bare et spørgsmål om tid før det styrter i havet. Det er resultatet af den seneste tids storme i Nordjylland, som har ædt adskillige meter af stranden. Ifølge ejeren af sommerhuset har den nærliggende Hirtshals Havn en del af skylden for bortvaskningen af Kjul Strand, og derfor mener han at staten har et økonomisk medansvar. - Kystdirektoratet skal gå ind og erkende at de har et erstatningsansvar, siger sommerhusejer Sven Dyrdal. Ifølge kystdirektoratet er det dog grundejeres eget ansvar at kystsikre. I weekenden var det sommerhusejere ved Nørlev Strand, som vågnede op til sommerhuse, der var ved at styrte i havet.